Joubertina-moord: Man verskyn in hofMaritza van der Linde. (Foto: Facebook) Die 46-jarige man wat daarvan beskuldig word dat hy Maritza van der Linde (43) Dinsdag in ’n apteek op Joubertina in die Oos-Kaap met ’n mes doodgesteek het, het Donderdag vlugtig in die landdroshof op die dorp verskyn. Marthinus Wessel van der Linde (46), Maritza se vervreemde man, word van moord en poging tot moord aangekla. Maroela Media het vroeër berig Marthinus is glo die apteek binne en het Maritza gegryp. Haar ma, Drusilla Vorster (61), en verskeie werkers was ook in die apteek. Die polisie het vroeër gesê hy het glo al die werkers beveel om die apteek te verlaat en Maritza en Vorster na ŉ agterkamer gedwing. Marthinus het die twee vroue na bewering daar met ŉ mes aangeval. Maritza is op die toneel dood. Vorster is ná die voorval na ŉ hospitaal vir behandeling geneem. Die polisie het Marthinus by die apteek aangekeer. Die motief vir die aanval vorm deel van die polisieondersoek. Kapt. Gerda Swart, polisiewoordvoerder, het gesê die saak teen Marthinus van der Linde is tot 30 Maart vir verdere ondersoek uitgestel. Hy bly intussen in aanhouding by die St. Albans-gevangenis.